[pic] | KOMISIA EURÓPSKYCH SPOLOČENSTIEV |

Brusel, 9.1.2007

KOM(2006) 871 v konečnom znení

OZNÁMENIE KOMISIE

Rozvíjanie politiky Spoločenstva v oblasti civilného letectva vo vzťahu ku Kanade

1. ÚVOD

1.1 Medzinárodnú leteckú dopravu tradične upravujú bilaterálne dohody medzi jednotlivými štátmi. Rozsudky Európskeho súdneho dvora o takzvanom „otvorenom nebi“ z 5. novembra 2002 však predstavovali začiatok vonkajšej politiky v oblasti letectva na úrovni Spoločenstva.

Ako je to vytýčené v oznámení Európskej komisie o „Rozvoji programu vonkajšej politiky Spoločenstva v oblasti letectva“ [1], cieľové dohody medzi Európskym spoločenstvom a určitými tretími krajinami budú mať značný význam tým, že prinesú nové hospodárske príležitosti otvorením trhov a podporou investičných príležitostí. Ďalej tieto dohody budú najlepším spôsobom na zabezpečenie spravodlivej hospodárskej súťaže a vysokých noriem bezpečnosti, bezpečnostnej ochrany a ochrany životného prostredia podporou spolupráce v oblasti právnych predpisov a konvergencie.

Európska komisia preto navrhla začať cielené rokovania s úmyslom dosiahnuť komplexné dohody o leteckej doprave vo významných oblastiach sveta, aby posilnila perspektívu podpory európskeho priemyslu a aby zaistila spravodlivú hospodársku súťaž, a zároveň s cieľom zreformovať medzinárodné civilné letectvo.

1.2 Vzhľadom na trhovo orientovanú hospodársku a dopravnú politiku a regulačné normy na vysokej úrovni je Kanada silným kandidátom pre dohodu s Európskym spoločenstvom o leteckej doprave novej generácie. Letecká doprava medzi EÚ a Kanadou sa od roku 2000 do roku 2005 zdvojnásobila a Kanada je vedúcim partnerom EÚ v oblasti letectva. V roku 2005 cestovalo medzi EÚ a Kanadou 8,5 miliónov cestujúcich[2].

1.3 Nová kanadská vláda vyhlásila, že je pripravená začať rokovania s Európskou úniou s cieľom liberalizácie vzťahov v oblasti letectva, ktoré sú v súčasnosti založené na obojstranných dohodách o leteckých službách medzi členskými štátmi a Kanadou.

Dohoda o liberalizácii leteckej dopravy s Kanadou by priniesla hospodárske výhody leteckým dopravcom, letiskám, cestujúcim, odosielateľom, turistickému priemyslu a hospodárstvu v širšom zmysle tak v Európskej únii, ako aj v Kanade. Podľa hospodárskej štúdie, ktorú začala Komisia, možno predpokladať, že viac ako deväť miliónov ďalších cestujúcich bude cestovať po otvorení trhov. Otvorený vzdušný priestor pravdepodobne ďalej predstavuje prínos minimálne 72 miliónov eur pre spotrebiteľov. Dohoda by ďalej posilnila transatlantické hospodárske väzby a doplnila by leteckú dohodu medzi USA a Európskou úniou. Okrem toho je rovnako dôležité, že táto dohoda bude míľnikom na ceste k medzinárodnej reforme rámca právnych predpisov upravujúcich sektor leteckej dopravy.

1.4 S týmto oznámením preto Komisia odporúča Rade poveriť Komisiu rokovať v mene Európskeho spoločenstva s Kanadou o komplexnej dohode v oblasti otvoreného vzdušného priestoru. Týmto by došlo ku kombinácii otvárania trhu so súbežným procesom právnej spolupráce a konvergencie predovšetkým v prioritných oblastiach ako je letecká bezpečnosť, bezpečnostná ochrana, ochrana životného prostredia, ochrana cestujúcich a uplatňovanie pravidiel hospodárskej súťaže s cieľom zabezpečiť rovnaké a spravodlivé podmienky hospodárskej súťaže.

2. EXISTUJÚCI RÁMEC PRÁVNYCH PREDPISOV UPRAVUJÚCICH LETECKÉ SLUžBY MEDZI EURÓPSKYM SPOLOčENSTVOM A KANADOU

Obojstranné dohody o leteckých službách medzi členskými štátmi EÚ a Kanadou

2.1 Leteckú dopravu medzi Kanadou a EÚ v súčasnosti upravuje 17 dvojstranných dohôd o leteckých službách. V súčasnosti neexistujú žiadne dohody o leteckých službách medzi Kanadou a ostatnými 8 členskými štátmi EÚ[3].

Existujúce dohody o leteckých službách medzi členskými štátmi EÚ a Kanadou neumožňujú leteckým spoločnostiam, cestujúcim a odosielateľom naplno využiť výhody otvoreného trhu. Okrem toho medzi týmito dohodami existujú značné odchýlky, čím vzniká nevyvážený rámec leteckých služieb medzi EÚ a Kanadou, keďže nie všetky dohody sú rovnako liberálne, pokiaľ ide o dostupné slobody a kapacity. Niektoré dohody stále ustanovujú určenie kapacity pre priame spojenia medzi Kanadou a EÚ. V množstve obojstranných dohôd je stále obmedzený počet leteckých spoločností, ktoré je možno určiť, a zahŕňajú obmedzujúce tarifné ustanovenia. Tieto rozdiely v dvojstranných dohodách o leteckých službách členských štátov s Kanadou vedú k nerovnosti príležitostí pre leteckých dopravcov Spoločenstva. Články týkajúce sa taríf v dohodách s Kanadou patria medzi najpodrobnejšie a najkomplexnejšie na svete. Kanada je jednou z relatívne mála krajín, ktoré stále udržiavajú prísnu kontrolu cestovného, čo má za následok vyššie náklady pre letecké spoločnosti a spotrebiteľov.

2.2 Ako väčšina dvojstranných dohôd o leteckých službách, obsahujú existujúce dvojstranné dohody o leteckých službách medzi členskými štátmi EÚ a Kanadou vnútroštátne obmedzenia, ktoré Európsky súdny dvor považuje za nelegálne. Dohoda medzi EÚ a Kanadou musí umožňovať akejkoľvek leteckej spoločnosti EÚ uskutočňovať lety do Kanady z ktoréhokoľvek členského štátu EÚ, v ktorom má sídlo. Cieľom prvých krokov rokovaní by malo byť obnovenie právnej istoty pre letecké služby medzi Kanadou a EÚ.

Rámec pre leteckú dopravu v Kanade

2.3 Kanada už určitý čas uvažuje s liberalizáciou svojej politiky v oblasti letectva. V posledných mesiacoch Kanada uskutočnila zmeny voči otvorenejšej politike v oblasti letectva, aby podporila cestovanie, obchod a turizmus. Liberálne dohody o leteckých službách boli uzatvorené s USA a Spojeným kráľovstvom, ktoré predstavujú dva najdôležitejšie medzinárodné trhy. V novej dohode dojednanej v apríli 2006 so Spojeným kráľovstvom sa odstránili tarifné obmedzenia s cieľom lepšie reagovať na dopyt trhu a otvorili sa operácie piatej slobody pre tretie krajiny. Nedávne vyhlásenia zástupcov leteckého priemyslu poukazujú na to, že liberalizáciu vnímajú omnoho priaznivejšie, než pred niekoľkými rokmi. Existuje rozšírený pocit, že bez účasti Kanady by transatlantický otvorený vzdušný priestor neslúžil záujmom kanadských dopravcov[4].

2.4. Najdôležitejším medzinárodným leteckým partnerom Kanady sú samozrejme Spojené štáty americké. Podľa kanadských údajov cestovalo minulý rok medzi týmito dvomi krajinami 18,6 milióna ľudí. V roku 2005 Kanada a USA rozšírili svoju dohodu o existujúcich leteckých službách a ďalej otvorili trh. Zmluvou sa však neposkytli práva ani na kabotáž (dopravu medzi dvoma bodmi v rámci druhej krajiny), ani na operácie siedmej slobody (samostatné služby medzi dvomi krajinami mimo domácej krajiny).

2.5 Na leteckom trhu Kanady dominuje Air Canada ako bývalý celoštátny vlajkový dopravca. Po fúzii s leteckou spoločnosťou Canadian Airlines v roku 1999, bola Air Canada v roku 2004 podľa prepravených cestujúcich 17. najväčšou leteckou spoločnosťou na svete. Air Canada je členom Star Alliance a vlastní ju Air Canada Group, holdingová spoločnosť, ktorá tiež vlastní iné dcérske spoločnosti Air Canada, ako napr. Air Canada Jazz a Air Canada Ground Handling. Air Canada počíta s podstatnou modernizáciou letového parku. Druhým najväčším leteckým dopravcom v Kanade je nízkonákladová spoločnosť WestJet, ktorá ovláda 33 % domáceho trhu Kanady a vyvíja činnosť aj na zahraničnom trhu. Na medzinárodnom trhu charterová letecká spoločnosť Air Transat začala pravidelné lety do EÚ a ponúka 48 letov za týždeň do Európy z rôznych kanadských letísk.

2.6. Podľa kanadského dopravného zákona najmenej 75 % hlasovacích práv leteckej spoločnosti musia vlastniť a kontrolovať Kanaďania. Nižšie percento možno určiť na základe vládneho nariadenia. Okrem toho spoločnosť musia „v skutočnosti“ ovládať Kanaďania. Rokovania o uvoľnení obmedzení zahraničného vlastníctva a kontroly však v Kanade prebiehajú.

2.7. Strediskové letisko spoločnosti Air Canada, torontské letisko, vybaví viac ako 28,8 miliónov cestujúcich za rok. Letecké poplatky v Toronte sú veľmi vysoké a robia z neho jedno z najdrahších letísk sveta. Ďalšie dôležité letiská sú Ottawa, Montreal, Calgary a Vancouver. Kanadské letiská sú spravované leteckými orgánmi podľa dlhodobých zmlúv o prenájme musia platiť federálnej vláde nájom za právo vyberať poplatky.

2.8 Kanadský letecký priemysel má dlhú tradíciu a v roku 2002 zamestnával 79 000 ľudí. Kanadský najznámejší výrobca lietadiel je Bombardier vrátane bývalej spoločnosti LearJet Corporation, ktorý sa stal jedným z dvoch základných výrobcov prúdových lietadiel pre oblastnú dopravu na celom svete.

2.9 Letecký regulačný orgán Kanady je ministerstvo dopravy (Transport Canada), podporované národnou dopravnou agentúrou Kanady (CTA), ktorá je zodpovedná za vydávanie licencií. Ministerstvo dopravy (Transport Canada) je zodpovedné za medzinárodné vzťahy, bezpečnosť, bezpečnostnú ochranu a právne predpisy ochrany životného prostredia v súvislosti s dopravou. Letové dopravné služby zabezpečuje Nav Canada, súkromný poskytovateľ služieb. V oblasti hospodárskej súťaže pôsobí kanadský úrad pre hospodársku súťaž pod dohľadom ministerstva priemyslu.

3. ĎALšIE POSILňOVANIE VZťAHOV MEDZI EURÓPSKOU ÚNIOU A KANADOU

3.1 Kanada má blízke a dlhodobé politické partnerstvo s Európskou úniou. Vzťah medzi Európskou úniou a Kanadou je charakterizovaný spoločnými hodnotami a zhodnými globálnymi cieľmi.

3.2 V roku 1976 Európske hospodárske spoločenstvo a Kanada podpísali rámcovú dohodu o hospodárskej spolupráci, prvú formálnu dohodu svojho druhu medzi ES a priemyselnou partnerskou krajinou. EÚ a Kanada – obidva štáty sa zaviazali znova posilniť celosvetový hospodársky rast a začali nový typ obchodnej dohody, dohodu o zvýšení obchodu a investícií, s cieľom vylúčiť prekážky v oblasti právnych predpisov a zvýšiť investície na vzájomných trhoch. V spojenej politickej deklarácii a akčnom pláne prijatom v roku 1996 sa obidve strany dohodli na zlepšení spolupráce v oblasti bezpečnosti a manažmentu leteckej dopravy.

3.3 V roku 2005 Európske spoločenstvo a Kanada parafovali dohodu o bezpečnosti civilného letectva, v ktorej sa ustanovuje recipročné uznávanie homologizácie a skúšania, pokiaľ ide o leteckú spôsobilosť, ochranu životného prostredia, zariadení na údržbu lietadiel a pokračovanie leteckej spôsobilosti.

4. HOSPODÁRSKY PRÍNOS KOMPLEXNEJ DOHODY O LETECKEJ DOPRAVE MEDZI EURÓPSKYM SPOLOčENSTVOM A KANADOU

4.1 V roku 2005 bolo medzi Európskou úniou a Kanadou prepravených asi 8,5 milióna cestujúcich, o 9 % viac než v roku 2004. Týmto sa Kanada stáva pre Európsku úniu jedným z najväčších trhov diaľkovej leteckej dopravy. Z hľadiska kapacity miest je Kanada po USA, Švajčiarsku, Turecku a Nórsku piatym najväčším leteckým trhom pre leteckých dopravcov ES. Pre Kanadu je EÚ po USA druhým najdôležitejším medzinárodným leteckým trhom. Kým zahraničná doprava USA predstavuje takmer polovicu všetkého cestovania lietadlom do Kanady a z Kanady, európske krajiny predstavujú približne 27 % kanadského cestovania do zahraničia. Tu patrí aj európska doprava cez Spojené štáty. Medzi ďalších dôležitých partnerov patrí Austrália, Japonsko, Južná Kórea a Čína. Medzinárodná (okrem USA) doprava narastala od roku 1991 rýchlosťou 5 % za rok a rastie rýchlejšie ako zahraničná (doprava do USA) a domáca doprava. Hlavným impulzom rozvoja trhu je cestový ruch (domáci a zahraničný), ako aj silné podnikateľské a obchodné väzby medzi obidvomi stranami. Asi 47 % cestujúcich na zahraničných cestách do Kanady a z Kanady sú turisti; doprava medzi EÚ a Kanadou v letnom období obsahuje značné množstvá charterových cestujúcich.

4.2 Spojené kráľovstvo (3,6 milióna cestujúcich v roku 2005), Nemecko a Francúzsko (1,5 milióna cestujúcich každý štát) a Holandsko (750 000 cestujúcich) sú najdôležitejšími národnými trhmi EÚ pre Kanadu. Tieto štyri trhy predstavujú okolo 74 % celkovej premávky medzi EÚ a Kanadou. Od roku 2000 do roku 2005 sa počet letov medzi Kanadou a EÚ takmer zdvojnásobil. Nové linky sa zamerali najmä na nové členské štáty a na strednú Európu a linky na predtým silné trhy v Spojenom kráľovstve, Nemecku a Francúzsku sa takmer zdvojnásobili. Trasa medzi Heathrow a Torontom je deviatou najrušnejšou trasou na svete. Medzi sekundárnymi letiskami v Kanade a EÚ boli pridané ďalšie spojenia v prospech týchto letísk a zákazníkov.

Výhody prístupu Spoločenstva a prospech, ktorý prinesie

4.3 Vďaka svojmu modernému rámcu právnych predpisov a trhovo orientovanej ekonomike a dopravnej politike je Kanada zrejmým kandidátom na prehlbovanie vzťahov so Spoločenstvom v oblasti letectva v súvislosti s otvoreným vzdušným priestorom − rovnako čo sa týka prístupu na trh, ako aj spolupráce v oblasti právnych predpisov a ich konvergencie. Rozšírená spolupráca v oblasti právnych predpisov medzi EÚ a Kanadou by ďalej uľahčovala letecké služby medzi EÚ a Kanadou. Kanada, ako i EÚ má veľmi vysoký štandard v oblasti bezpečnosti a bezpečnostnej ochrany. V regulačnom prístupe existuje mnoho podobností, ktoré − ak sa v komplexnej zmluve spoja − by mali viesť k zvýšeniu efektívnosti v odvetví. V oblasti organizácie a regulácie ATM je kanadský systém blízky európskemu systému. Z hľadiska bezpečnosti a bezpečnostnej ochrany vysoké štandardy na obidvoch stranách by mali umožniť efektívnu spoluprácu. Pri plánovanej dvojstrannej dohode medzi Spoločenstvom a Kanadou sa zdôrazňuje pripravenosť obidvoch strán vzájomne uznať svoje postupy a štandardy. V oblasti leteckej bezpečnostnej ochrany by spolupráca s kanadským úradom bezpečnostnej ochrany leteckej dopravy (Canadian Air Transport Security Authority) mala byť stimulovaná prostredníctvom tejto dohody.

4.4 Liberalizácia leteckej dopravy medzi Kanadou a EÚ by vytvorila zvláštne výhody pre trhy, ktoré sú stále upravené obmedzujúcimi dohodami o leteckých službách medzi členskými štátmi a Kanadou. Liberalizáciou by sa mohli odstrániť existujúce kapacitné a cenové obmedzenia a tým by sa mohli otvoriť príležitosti pre priemysel a spotrebiteľov. Odstránením existujúcich geografických obmedzení (obmedzeného počtu bodov) by sa mohol ďalej zvýšiť počet liniek medzi EÚ a Kanadou. Mali by sa najmä zrušiť obmedzenia pre západné pobrežie (Vancouver) a niekoľko členských štátov EÚ. Na záver nové trhy, najmä v strednej a východnej Európe, vzniknú medzi Kanadou a tými členskými štátmi, ktoré ešte nemajú dohodu o leteckých službách.

4.5 Jasné prípadné výhody dohody o otvorenom vzdušnom priestore s Kanadou sa potvrdili v nedávnej ekonomickej štúdii, ktorú vykonali nezávislí poradcovia. Výsledky tejto štúdie poukazujú na to, že počas piatich rokov od otvorenia trhu by sa mohlo očakávať viac ako 9 miliónov ďalších cestujúcich − dohoda by bola impulzom pre 20 % rast cestujúcich počas toho obdobia. V prvom roku by počet cestujúcich pravdepodobne vzrástol o 500 000. Okrem toho otvoreným vzdušným priestorom sa môžu vytvoriť výhody pre zákazníkov v hodnote minimálne 72 miliónov eur prostredníctvom nižšieho cestovného a môže sa vytvoriť 3 700 pracovných miest už v prvom roku. V štúdii sa potvrdilo, že rámec právnych predpisov a politiky pre leteckú dopravu v Kanade by Spoločenstvu umožnil dosiahnuť modelovú dohodu s Kanadou, čo by viedlo k vyššej úrovni konvergencie právnych predpisov a novým príležitostiam pre priemysel EÚ a pre užívateľov. Otvoreným vzdušným priestorom s Kanadou (OAA) by sa zvýšila konkurencieschopnosť leteckých spoločností EÚ na severoatlantickom trhu. Viedlo by to k zvýšeniu priamych letov medzi EÚ a Kanadou a k lepšej distribúcii leteckej premávky. Okrem toho sa v štúdii zdôraznilo, že otvoreným vzdušným priestorom by sa leteckým spoločnostiam umožnilo nadviazanie bližších vzťahov s leteckými dopravcami na druhej strane a prostredníctvom odstránenia investičných obmedzení realizovať strategické investície. Takýmito investíciami by sa poskytla novým ekonomikám príležitosť v takej miere a rozsahu, ktorá by umožnila dopravcom ES obrátiť sa na trhy, ktoré by neboli inak komerčne realizovateľné.

4.6 Vďaka hospodárskym výhodám liberalizácie leteckej dopravy vo všeobecnosti rôzne zúčastnené strany, vrátane Medzinárodnej asociácie leteckých prepravcov (International Air Transport Association - IATA)[5], ktorá zastupuje záujmy medzinárodných leteckých spoločností a vrátane Medzinárodnej obchodnej komory (International Chamber of Commerce - ICC)[6], ktorá zastupuje záujmy podnikateľskej komunity, často zdôrazňovali dôležitosť reformy rámca právnych predpisov pre medzinárodnú leteckú dopravu.

4.7 Okrem toho, že by právne problémy zostali nevyriešené, udržiavanie súčasného stavu by bránilo príležitosti rastu trhu medzi EÚ a Kanadou, ktorý možno vidieť na ostatných príkladoch otvorených trhov leteckej dopravy. Pokračujúce negatívne účinky obmedzujúcejších dvojstranných dohôd vrátene účinkov na ceny by obmedzili vývoj určitého počtu dopravcov a preto by spôsobili deformáciu vnútorného trhu EÚ. Trh medzi EÚ a Kanadou by mohol dokonca tiež utrpieť skutočné straty, keďže ostatné trhy pokračujú v liberalizácii pri využívaní sieťovej štruktúry medzinárodného letectva.

4.8 Najmä letecké spoločnosti EÚ by sa mohli dostať do nevýhodnej pozície vo vzťahu k dopravcom Spojených štátov a Kanady, ak sa trh medzi EÚ a Kanadou neotvorí do tej miery ako trhy medzi USA a Kanadou a EÚ a USA. Na základe nedávnej dohody o otvorenom nebi medzi Kanadou a USA dopravcovia USA budú mať významný prístup na trh medzi EÚ a Kanadou prostredníctvom práv piatej a šiestej slobody. Pozícia konkurencieschopnosti dopravcov EÚ by sa značne zosilnila, keby mali nie len neobmedzený prístup na trh medzi EÚ a Kanadou, ale aj prístup na trh medzi USA a Kanadou. Plánovanou dohodou o leteckej doprave medzi EÚ a USA by sa leteckým spoločnostiam EÚ udelili práva piatej slobody medzi USA a Kanadou, ale tieto práva je tiež potrebné získať aj od Kanady, ak letecké spoločnosti EÚ majú využívať výhodu týchto príležitostí. Na základe rozvíjajúcej sa integrácie medzi leteckými trhmi EÚ a USA na jednej strane a kanadskými trhmi a trhmi USA na druhej strane by malo význam rozšíriť túto integráciu aj na trh medzi EÚ a Kanadou.

5. ZÁVERY: PODSTATNÉ VÝHODY BUDÚCEJ DOHODY MEDZI EÚ A KANADOU O LETECKEJ DOPRAVE

5.1 Kanada nedávno prejavilo záujem začať rokovania s Európskym spoločenstvom o komplexnej dohode o leteckej doprave. EÚ by mala priaznivo reagovať a usilovať sa o využitie záujmu Kanady. S cieľom odstrániť právne problémy v dvojstranných dohodách o leteckých službách by sa prioritne mala dohodnúť horizontálna dohoda.

Modernizovaný rámec leteckej dopravy medzi EÚ a Kanadou ponúka významné nové príležitosti na posilnenie leteckej dopravy na základe konkurenčného a vyrovnaného prostredia. Okrem toho by sa ďalej posilnili už aj tak vynikajúce obchodné a politické vzťahy medzi EÚ a Kanadou.

Model partnerstva v oblasti leteckej dopravy medzi Európskou úniou a Kanadou je inšpirovaný prianím pokračovať v programe reformy na medzinárodnej úrovni. Výsledná dohoda o liberalizácii leteckej dopravy medzi Európskym spoločenstvom a Kanadou by nahradila existujúce dvojstranné dohody o leteckých službách medzi Kanadou a členskými štátmi EÚ a vytvorila moderný rámec pre letecké služby medzi EÚ a Kanadou s čo najotvorenejším prístupom na trh a najvyššími regulačnými normami. Preto by mohla byť modelom pre rozšírené partnerstvo v leteckej doprave s ostatnými tretími krajinami. Na základe plánovaného vytvorenie otvoreného leteckého priestoru medzi USA a EÚ by sa tiež mali modernizovať vzťahy v oblasti letectva medzi Kanadou a EÚ s cieľom nahradiť existujúcu nesúrodosť čiastočne obmedzujúcich dvojstranných dohôd plne integrovaným prístupom.

5.2 Rokovania o dohode o otvorenom vzdušnom priestore s Kanadou by mali za cieľ otvorenie prístupu na trh a investičných príležitostí. Recipročné otváranie trhu s Kanadou už niektoré členské štáty implementovali. Je však stále niekoľko obmedzujúcich dohôd. Tento nevyvážený rámec viedol k nerovnosti príležitostí pre leteckých dopravcov Spoločenstva, ktoré nie sú v zhode s rovnocennými príležitosťami pre všetkých leteckých dopravcov Spoločenstva na jednotnom trhu. V nedávnej štúdii sa poukazuje na očakávané ekonomické prínosy takejto dohody. Komplexná dohoda o leteckej doprave na úrovni Spoločenstva by zabezpečila koherentnosť vo vzťahoch Spoločenstva s Kanadou týkajúcich sa letectva a poskytla by všetkým leteckým dopravcom Spoločenstva, ktorí poskytujú letecké služby do Kanady, rovnaké práva a príležitosti.

Okrem toho by sa vytvorili nové trhové príležitosti pre leteckých dopravcov v tých členských krajinách, ktoré v súčasnosti nemajú žiadne práva týkajúce sa leteckej dopravy z a do Kanady.

5.3 Dohoda medzi Európskou úniou a Kanadou by mala udržiavať a podporovať vysokú úroveň bezpečnosti leteckej dopravy, bezpečnostnej ochrany a ochrany životného prostredia leteckých služieb. V oblasti bezpečnosti leteckej dopravy je už dohodnutá osobitná dohoda.

S ohľadom na otázky životného prostredia musí byť dohoda v zhode so záväzkom EÚ pre trvalo udržateľný rozvoj. Okrem uvedených hospodárskych výhod má očakávaný rast leteckej premávky aj neželané vedľajšie účinky, najmä na kvalitu ovzdušia a hladiny hluku v blízkosti letísk a tým prispieva k celosvetovej zmene podnebia. Je dôležité, aby dohoda neobmedzovala možnosť EÚ uplatniť právne alebo hospodárske nástroje na zmiernenie týchto účinkov.

Zabezpečovanie spravodlivej hospodárskej súťaže je ďalšou kľúčovou otázkou v súvislosti s otvorenými leteckými trhmi. Aby zabránila narušeniu hospodárskej súťaže, komplexná dohoda o leteckej doprave medzi Spoločenstvom a Kanadou by zabezpečila vyrovnané podmienky hospodárskej súťaže dosiahnutím vyšších úrovní konvergencie právnych predpisov.

Konvergencia právnych predpisov je dosiahnuteľná len na úrovni Spoločenstva. Kanada a Spoločenstvo už podnikli prvé kroky k vysokej úrovni regulačnej konvergencie a toto partnerstvo sa môže postupne vyvíjať smerom k otvorenému vzdušnému priestoru medzi Európskym spoločenstvom a Kanadou. Výsledok navrhovaného nového partnerstva by vyslal jasný signál iným tretím krajinám, aby sa pripojili k trendu vytvárania pružnejšieho medzinárodného rámca pre leteckú dopravu.

5.4 Vzhľadom na uvedené skutočnosti Európska komisia odporúča, aby Rada splnomocnila Komisiu na otvorenie rokovaní s Kanadou s cieľom uzatvoriť komplexnú dohodu o leteckej doprave.

5.5 Komisia bude úzko spolupracovať s členskými štátmi a všetkými príslušnými zainteresovanými stranami na budúcom rozvíjaní a dosahovaní cieľov stanovených v rokovacích smerniciach.

[1] KOM(2005) 79, konečné znenie z 11.3.2005.

[2] údaje Eurostatu

[3] Cyprus, Estónsko, Lotyšsko, Litva, Luxembursko, Malta, Slovenská republika a Slovinsko neuzatvorili s Kanadou obojstranné dohody o leteckých službách.

[4] Správa McGill/Concordia o medzinárodnej leteckej politike Kanady. Montreal 2005, s. 298.

[5] IATA Global Press Briefing 14. decembra 2004: „Dopravcovia potrebujú slobodu podnikania tam, kde existujú trhy.“

[6] Pozri ICC Recommendations on negotiations between the United States and the European Union to open aviation markets (ICC odporúčania o rokovaniach medzi Spojenými štátmi americkými a Európskou úniou o otvorení trhov leteckej dopravy).